Geen saak meer teen Dundee-boerFoto bloot ter illustrasie. (Argieffoto: Lorraine Claasen) Die Nasionale Vervolgingsgesag (NVG) het Dinsdag aangedui dat hy nie voortgaan met die vervolging van Garth Simpson, ŉ boer van Dundee, nie. Simpson is bykans ŉ jaar gelede van moord aangekla nadat hy glo die 17-jarige Qiniso Dlamini op sy plaas naby Glencoe in KwaZulu-Natal doodgeskiet het. Die 69-jarige boer het na bewering op die dag van die skietery ŉ trop beeste op sy plaas aangetref wat nie aan hom behoort nie en onregmatig op sy plaas gewei het. ŉ Groep jong mans het op die plaas aangekom en glo volgehou dat die beeste aan hulle behoort. Simpson het in daardie stadium reeds die polisie ontbied en het met sy haelgeweer ŉ waarskuwingskoot afgevuur. Die mans het hom glo oorrompel en ná ŉ struweling met Qiniso is ŉ skoot afgevuur. Qiniso is dood en Simpson is kort daarna in hegtenis geneem. Jacques Broodryk, AfriForum se woordvoerder vir gemeenskapsveiligheid, sê byna ŉ jaar ná die voorval het die NVG die Glencoe-landdroshof ingelig dat vervolging opgeskort is. “Ons is bly dat mnr. Simpson nou dié tragiese voorval agter hom kan sit,” sê Broodryk. “Hoewel dit altyd betreurenswaardig is as iemand hul lewe verloor, is dit ons mening dat mnr. Simpson in die eerste plek nooit, op grond van die beskikbare bewyse, aangekla moes gewees het nie.” Simpson se regsverteenwoordiger het destyds aangevoer dat die oorledene Simpson se vuurwapen by hom wou afneem en dat die tiener sy eie dood veroorsaak het.